49 Caritas

Secundum Bernardum in libro, *De amore*, caritas est amor illuminatus; amor a Deo, amor in Deo, amor ad Deum.

¶ *Caritas,* autem, *Deus est,* canonica [1] Joan. 4[:16].

¶ Set concludens omnia que de Deo dicuntur considerata, tamen, natura doni et dantis. In dante, nomine est substancie. In dona, natura qualitatis, set per excellenciam. De caritate, quid dicemus, quid audiuimus famam eius non nouimus eam. Apostolus eam nouit qui dicit [1] Cor. 12[:31-13:3]: *Adhuc excellenciorem uiam vobis demonstro. Si linguis hominum loquar,* etc., vsque *nichil michi prodest*. Augustinus, in sermone, *De caritate*,dulce ac salubre vinculum mencium sine qua diues pauper est, a qua pauper est diuves.

¶ Item, extende[[1]](#endnote-1) caritatem per totum orbem, si vis amare Christum, quia membra Christi per totum orbem iacent. Si amas partem, diuisus es; si diuisus es, in corpore non es.

Item, Augustinus, super canonica [1] Joan. [4:17-21] tractatu 9, nonne videmus in mutis animalibus ut ibi non est caritas spiritualis, set carnalis et naturalis caritas. Exigitur magno affectu lac de uberibus matris a[[2]](#endnote-2) paruulis? Et quamuis paruulus sugens faciat insultum in vbera, melius est tamen matri quam si non sugat, nec[[3]](#endnote-3) exigat quod caritate debetur. Et exemplificat de vacca /fol. 15va/ et vitulo qui percutit matris vbera, et aliquando leuat corpus matris; et tamen si desit, vocat eum mugitu ad hac. Sic debet esse in nobis, quod eciam diligamus nobis nocentes.

Vnde 1 Pet. 4[:8]: *Ante omnia autem, mutuam in uobismetipsis caritatem continuam habentes; quia caritas operit multitudinem peccatorum*. Illud non est continuum quod materia sui parte est diuisum uel interruptum, sic qui diligit aliquos non habet caritatem continuam. Sicut enim requiritur continuitas uie ad hoc quod homo procedat, sic requiritur continua caritas ad hoc quod homo recte perueniat ad Deum. Vnde, Gregorius, tunc ad alta caritatis mirabiliter consurgit cum ad ima proximorum misericorditer se attrahit, et cum benigne descendit ad ima, potenter recurrit ad summa, et tunc caritas operit multitudinem peccatorum.

Aliquando ignis sic operitur quod fumus potest exire, et tunc non extinguitur. Set si sic operiatur quod fumus non potest exire, tunc cito extinguitur. Sic spiritualiter, aliquando operunt caritatem ignee concupiscencie, ita quod ipsam extinguant; aliquando non, set permittunt ipsum fumare inpunitum per verba inordinata eciam signa.

Vnde, Cassiodorus, caritas est mors criminum, virtus pugnancium, palma victorum, concordia mencium, societas electorum, sicut enim illi qui sunt de vna societate mercatorum omnes vnanimiter lucrantur in lucro vnius. Sic est de illis qui sunt sub vna caritate, Col. 3[:14] caritas dicitur *vinculum perfectionis.*

De quo, Augustinus, caritas est vinculum quo soli Deo ligamur, cuius dulcedo tanta est ut si gutta ad infernum penetraret, tota amaritudo eius in dulcedinem verteretur. Chrisostomus, homelia 7, *Super Mattheum*, sicut in edificio ecclesie Christianus ad Christianum caritate mediante connectitur.[[4]](#endnote-4) Ideo Christus super caritatem fraternitatis posuit ecclesie fundamentum super duos fratres, Petrum et Andream, sic [Matt. 4:18], et in Vetri Testamento posuit inicium edificacionis super duos fratres, Moysem et Aaron, mittens eos simul in Egiptum, Exod. 4[:14]. Ac quasi abundancior debuit esse structura Noui Testamenti quam veteris, ita illum populum fundauit super vnam fraternitatem. Nouum, autem, populum super duas fraternitates, scilicet, Petri and Andre, Johannis et Iacobi, quos ita simul vocauit, Matt. 4[:18-21].

¶ De ordine caritatis, dicit Augustinus in *Substancia*, tria sunt que amari bene aut male possunt: Deus, proximus, et mundus. Deus supra nos est, proximus iuxta nos, mundus subtus nos. Ergo ordinate caritatem, si currit, bene currat, gaudium requiescat.

¶ Quomodo ergo curre debet desiderium nostrum? Tria sunt: Deus, proximus, mundus. Tria Deus, duo proximus, vnum mundus habeat. Ergo in cursu desiderium nostrum ordinata caritas. Amor namque per desiderium et de Deo et in Deo et cum Deo ordinate curre postest. De Deo currit, quando de Deo accipit vnde eum diligat. Cum Deo currit, quando eius voluntati in nullo contradicit. In Deum currit, quando in eo requiescere appetit. Hec sunt tria que ad Deum pertinent.

¶ Duo sunt proximi. Potest enim desiderium cum proximo currere de proximo, ut de proximi salute et profectu gaudeat. Cum proximo, ut eum in via Dei et comitem itineris et socium peruencionis habere concupiscat. Sed in proximum non potest, ut in homine spem et fiduciam suam constituat. Augustinus, 10, *Confessiones*, O Domine, minus te amat qui tecum aliquid amat quod non propter te amat. Hec sunt duo que ad hominem pertinent. Vnum est mundi, id est, decurrere non cum ipso, aut in ipso, aut per ipsum.

¶ De mundo nempe desiderium currit, quando inspecto foris Dei opere, per admiracionem et laudem ardencius ad ipsum intus se conuertit. Cum mundo curreret, si se pro mutabililitate temporalium,[[5]](#endnote-5) siue deiciendo in aduersis, siue elevando in prosperis, huic conformet. In mundum currit, si[[6]](#endnote-6) in eius delectabilibus semper requiescere vellet.[[7]](#endnote-7) Hec est ordinata caritas a Deo, quod preter ipsam omne quod agitur, non ordinata[[8]](#endnote-8) caritas, set inordinata cupiditas dicatur. De hoc dicitur Can. primo [1:3]: *Introduxit me rex in cellaria*,[[9]](#endnote-9) /fol. 15vb/ videlicet, ordinauit in me caritatem propter ista, *vniuersa delecta operit caritas,* Prou. 10[:12].

¶ Nam *pallium breue* est *vtrumque operire non potest*, Ysai. 28[:20]. Fides respectu caritatis est breuis, quia non extendit se nisi ad Deum. Spes autem ad bonum. Caritas autem extendit se ad Deum, ad hominem, ad bonum, et ad malum, et ad totum mundum. Vnde, dicit [1] Petrus canonica c. 4[:8]: Super *omnia* autem, *mutuam* *caritatem* *habentes.* Signanter dicit continua quia vestis fracta non ita bene operit sicut continua. Vnde dicit Psal. [118:96]: *Latum mandatum tuum nimis.*

Vnde Gregorius, *Super Ezechielem*, parte prima, homelia decima, hoc fecit Deus in cordibus hominum, quod in regionibus terrarum. Posset nempe vnicuique regioni omnes fructus tribuere; sed si vna regio alterius fructibus non indigeret, communionem cum altero non haberet. Vnde sic et vni regioni habundanciam vini, alteri olei tribuat hanc multitudinem pecudum, illam ubertatem frugum dicet, ut dum illa defert quod ista non habet, et ista reddit quod illa non detulit. Per quamdam communionem simul vniuerse coniuncte sint. Sic mentes sanctorum, dum sibi vicissim[[10]](#endnote-10) conferunt quod acceperunt, quasi fructus regionis sue regionibus transmittunt ut in vna caritate omnes coniungantur. Item, antiquorum disputacio fuit quid summum bonum in hac. Et dixerunt quidam quod voluptas, hii fuerunt Epicurii. De quorum secta, videntur ad huc esse qui gule et luxurie deferuunt.

¶ Alii dixerunt quod honestas esse summum bonum. Sic senciebat Philosophus, quam quidem sentenciam ad huc tenent, qui magis appetunt videre et non esse, quam esse et non videri. Vterque tamen istorum errauerunt, set posteriores minus. Set Apostolus [1 Cor. 13:13] diffiniens veritatem in hac materia dicit quod caritas est summum bonum. Vnde et eneruatis multis bonis, dicit quod *maior horum est caritas.* Nec mirum quia sine ea nec elegancia eloquencie, nec eminencia sciencie, nec excellencia opinionis meretur gloriam. Vnde, Apostolus, 1 Cor. 13[:1]: *Si linguis hominum loquar, et angelorum*, etc. Vnde ostendit quod elegans locucio ibi, si linguis nec preminens ibi, si *scienciam* *omnem propheciam* nec excelens opinio ibi; *si distribuero omnes facultates*, hec sine caritate non profunt, nam ipsum est vinculum perfeccionis.

Vnde, Augustinus, caritas est Dei vinculum quo ipse ligatur et ad terram attrahitur. Vnde, Hugo, de libello *De laude caritatis,* habens caritatem non solum diabolum vincere potest, set eciam ipsum Deum. Item, ipse Hugo, *Super regulam beati Augustini*, dicit quod diabolus ita nichil timet sicut caritatem. Si, inquit, distribuerimus pauperibus quicquid habemus, hoc non timet quia ipse nichil possidet. Si ieiunauerimus, hoc non timet quia ipse numquam comedit. Si multum vigilemus, hoc non timet quia ipse numquam dormit.

¶ Si caritatem coniungimus, hoc solum timet quia hoc habemus in terra quia ipse amisit in celo. Ideo, secundum Magistrum, 3, *Sententiarum*, caritas est dilectio qua diligitur Deus propter se et proximus propter Deum. Hec caritas comparatur multis rebus, quia fonti naturali, igni virtuali, vesti nupciali.

¶ De primo, fons naturalis in hieme est calidus, in estate frigidus, sic caritas feruet in tribulacione, Joan. 4[:14]: *Aqua quam ego dabo, fiet in eo fons aque salientis in vitam eternam*.

¶ De secundo, Luc. 12[:49]: *Ignem veni mittere in terram, et quid volo nisi ut accendatur?*

¶ De tercio, Matt. 22[:12] qui *non habens vestem nupcialem* eiectus est a nupciis. Et nota hic quod hec vestis nupcialis que est caritas commendatur a quatour: ab artificio, a materia, a colore, a[[11]](#endnote-11) fragrancia. De primo in Psal. [9:12]: *Annunciate inter gentes studia [ejus]*.

De secundo, nota quod alie vestes fiunt de velleribus animalium, ut vestis lanea, aut de corticibus herbarum, ut[[12]](#endnote-12) vestis linea,[[13]](#endnote-13) aut[[14]](#endnote-14) de visceribus vermium, ut vestis serica. Set vestis caritatis fit de gracia et de visceribus Christi. Vnde signanter dicitur, Rom. 13[:14]: *Induimini Dominum Jesum Christum*.

Quo ad tercium comendatur a colore, Prou. vltimo [31:22]: *Purpura et bissus indumentum ejus*.

De quarto, Can. 4[:11]: *Odor vestimentorum tuorum sicut odor thuris*. Propter ista predicta, portans vestem istam meretur benediccionem, /fol. 16ra/ Gen. 27[:27]: *Statimque ut sensit vestimentorum fragrantiam,* benedixit *illi*.

¶ Item, caritas comparatur igni ob multas conditiones. Nam ignis est virtuosior ceteris elementis, et caritas ceteris virtutibus, Luc. 12[:49]: *Ignem veni mittere in terram,* etc. Sed in hoc caritas excellit, quia aqua potest extinguere ignem materialem, set non caritatem, Can. 8[:7]: *Aque multe non potuerunt extinguere caritatem*, ignem materialem.

Secundo, ignis ardet et lucet, sic caritas ardet per affectum, lucet per exemplum, Joan. 5[:35]: *Ille erat lucerna ardens et lucens*.

Tercio, ignis accendit frigidum, sic caritas, [1] Joan. 3[:14]: *Translati sumus de morte ad vitam, quoniam diligimus fratres*.

Quarto, ignis incinerat, sic caritas humiliat, Gen. 18[:27]: *Loquar ad Dominum, cum sim pulvis et cinis*.

Quinto, ignis sursum tendit, sic caritas, Philip. 1[:23]: *Cupio dissolui et esse cum Christo*.

Sexto, ignis semper est in motu, sic caritas semper aliquid boni agit, secundum illud Gregorii, in homilia *De penitencia*, si amor est otiosus, non est, si magnus, est magna operatur. Saltem in effectum.

Septimo, ignis aufert rubiginem, sic caritas rubiginem peccatorum, Deut. 4[:24]: *Deus* noster *ignis consumens est.*

Octauo, ignis sintillas emittit, sic caritas sancta desideria, Dan. 9[:23]: *Vir desideriorum tu es*.

Nono, ignis facit ollam bullire et muscas non apropiare, sic caritas abigit temptaciones quibus incendit Belzebub, deum muscarum, Luc. 11[:15-19].

Decimo, ignis conseruat lampadem a mure, ne consumat oleum, set secus est de lampade extincta, hoc oleum appetunt prudentes virgines, Matt. 25[:2-4].

1. extende ] *add*. ~~per~~ F.128. [↑](#endnote-ref-1)
2. a ] *corr*. et F.128. [↑](#endnote-ref-2)
3. nec ] *corr*. et F.128. [↑](#endnote-ref-3)
4. connectitur ] *corr*. conuertitur F.128. [↑](#endnote-ref-4)
5. temporalium ] *corr.* talium F.128. [↑](#endnote-ref-5)
6. si ] *corr*. set F.128. [↑](#endnote-ref-6)
7. vellet ] *om*. F.128. [↑](#endnote-ref-7)
8. ordinata ] *om.* F.128. [↑](#endnote-ref-8)
9. cellaria ] *add.* dicatur. De hoc dicitur Can. primo Introduxit me rex in cellaria F.128. [↑](#endnote-ref-9)
10. vicissim ] *corr.* visum F.128. [↑](#endnote-ref-10)
11. a ] Lambeth 23 *om*. F.128. [↑](#endnote-ref-11)
12. ut ] Lambeth 23 *corr*. aut F.128. [↑](#endnote-ref-12)
13. linea ] Lambeth 23 *om*. F.128; *add*. ~~caritatis fit de gracia et de visceribus Christi vnde~~ F.128. [↑](#endnote-ref-13)
14. aut ] Lambeth 23 *corr.* ut. F.128. [↑](#endnote-ref-14)